የበርሃ አንበጣን በመከታተልና በመቆጣጠር ውጤታማ ሥራዎች እየተከናወኑ ቢሆንም ስርጭቱ አሳሳቢ በመሆኑ ሁሉም አካል ትብብር እንዲያደርግ የግብርና ሚኒስቴር አሳሰበ፡፡
የበረሃ አንበጣ መንጋ ከኬንያ ወደ ኢትዮጵያ የሚገባው በቦረና እና በደቡብ ኦሞ ዞን በኩል አድርጎ  ነው፡፡ እየገባ ያለውም የዕድገት ደረጃውን ጨርሶ እንቁላል መጣል በሚችልበት የዕድገት ደረጃ ነው፡፡ የዕድገት ደረጃውን ጨርሶ ወደ ኢትዮጵያ ከገባ በኋላም እየተራባ እንደሚገኝ ከግብርና ሚኒስቴር የተገኘው መረጃ ያመላክታል፡፡ በተለይም በደቡባዊ ኦሮሚያ እና በደቡብ ብሔር ብሔረሰቦችና ሕዝቦች ክልል ኮንሶ እና ደቡብ ኦሞ ዞኖች የሚገኙ ዘጠኝ ወረዳዎች የአንበጣ መንጋው በብዙ ቦታዎች እየተፈለፈለ መሆኑን በግብርና ሚኒስቴር የዕፅዋት ጥበቃ ዳይሬክተር ዘብዲዮስ ሰላቶ አመላክተዋል፡፡ ኢትዮጵያም የአንበጣ መንጋው ከውጪ እንደገባ ሳይበታተን ለመቆጣጠር እና ስርጭቱን ለመቀነስ በትኩረት እየሠራች እንደሆነ ተመላክቷል፡፡ ማደሪያውን በመለየትም በየቀኑ የአውሮፕላን ርጭት እየተደረገ እንደሆነ አቶ ዘብዲዮስ ተናግረዋል፡፡ ከውጪ የሚገባውን ከመከላከል በተጨማሪ የሚፈለፈለውን አዳጊ ኩብኩባ እየተከታተለ የሚቆጣጠር ግብረ ኃይል ተቋቁሞ እየሠራ ነው፡፡ ኩብኩባው አድጎ ወደ ሌላ ቦታ እንዳይዛመት በባህላዊ እና በዘመናዊ መንገድ የመከላከል ሥራ እየተሠራ ነው፡፡